Πληροφορίες: Χριστίνα Σαμαρά

ΕΞΑΙΡΕΤΙΚΑ ΕΠΕΙΓΟΝ

**Αθήνα:** 11.11.2020

**Αρ. Πρωτ.: 1491**

ΠΡΟΣ: κα Νίκη Κεραμέως, Υπουργό Παιδείας και Θρησκευμάτων

**ΚΟΙΝ: «Πίνακας Αποδεκτών»**

ΘΕΜΑ: «Διόρθωση της υπ' αριθ. 149629/Ε2 εγκυκλίου μεταθέσεων εκπαιδευτικών ώστε να εναρμονιστεί με το άρθρο 42 του ν. 4711/2020**»**

**Κυρία Υπουργέ,**

Η Εθνική Συνομοσπονδία Ατόμων με Αναπηρία (Ε.Σ.Α.μεΑ.) όπως γνωρίζετε, αποτελεί τον τριτοβάθμιο κοινωνικό και συνδικαλιστικό φορέα των ατόμων με αναπηρία και χρονίων παθήσεων και των οικογενειών τους στη χώρα, επίσημα αναγνωρισμένο Κοινωνικό Εταίρο της ελληνικής Πολιτείας σε ζητήματα αναπηρίας και χρονίων παθήσεων.

Με το παρόν έγγραφό της και με αφορμή τη δημοσίευση της υπ' αριθ. 149629/Ε2 εγκυκλίου μεταθέσεων εκπαιδευτικών, θα θέλαμε να επισημάνουμε ότι από το κεφάλαιο που αναφέρει τις ειδικές κατηγορίες εκπαιδευτικών, μελών Ε.Ε.Π. και Ε.Β.Π. οι οποίοι έχουν το δικαίωμα μετάθεσης, απουσιάζει η κατηγορία των εκπαιδευτικών που έχουν οι ίδιοι ή οι σύζυγοί τους 75% ποσοστό αναπηρίας.

Σύμφωνα με το άρθρο 42 του ν. 4722/2020, *"Οι νεοδιοριζόμενοι εκπαιδευτικοί ή μέλη Ε.Ε.Π και Ε.Β.Π που ανήκουν στις ειδικές κατηγορίες μετάθεσης της παρ. 1 του άρθρου 13 του Π.Δ. 50/1996 (Α ́ 45) ή του άρθρου 8 του Π.Δ. 56/2001 (Α ́ 47), αντίστοιχα, καθώς και* *όσοι έχουν, οι ίδιοι ή οι σύζυγοί τους, ποσοστό αναπηρίας 75% και άνω ανεξαρτήτως παθήσεως ή έχουν τέκνα με αναπηρία 67% και άνω ανεξαρτήτως παθήσεως, δύνανται να αποσπώνται με απόφαση του αρμόδιου οργάνου ύστερα από γνώμη των οικείων υπηρεσιακών συμβουλίων, κατόπιν προσκόμισης πιστοποιητικού Κέντρου Πιστοποίησης Αναπηρίας (ΚΕ.Π.Α.) που αποδεικνύει τα ανωτέρω."*

Στο κεφάλαιο όμως Γ’ "ΕΙΔΙΚΕΣ ΚΑΤΗΓΟΡΙΕΣ ΜΕΤΑΘΕΣΗΣ" της εν λόγω εγκυκλίου, ενώ περιγράφονται όλες οι υπόλοιπες κατηγορίες, δεν αναφέρονται όσοι έχουν, οι ίδιοι ή οι σύζυγοί τους, ποσοστό αναπηρίας 75% και άνω ανεξαρτήτως παθήσεως.

**Κυρία Υπουργέ,**

Πιστεύοντας πως ο εν λόγω αποκλεισμός οφείλεται σε παράλειψη και όχι σε σκόπιμη ενέργεια, απευθυνόμαστε σε εσάς και ζητάμε τη διόρθωση της εν λόγω εγκυκλίου, ώστε να συμπεριληφθούν στην εν λόγω ευεργετική ρύθμιση όσοι έχουν, οι ίδιοι ή οι σύζυγοί τους, ποσοστό αναπηρίας 75% και άνω ανεξαρτήτως παθήσεως, όπως επιτάσσει και ο νόμος.

Σας επισυνάπτουμε την επιστολή των Εκπαιδευτικών, ΕΕΠ και ΕΒΠ ΑμεΑ που αναφέρεται στο εν λόγω ζήτημα.

Αναμένοντας τις ενέργειές σας, για τη σχετική συμπλήρωση της εγκυκλίου και την ενημέρωση της Συνομοσπονδίας.

**Με εκτίμηση**

**Ο Πρόεδρος**

****

**Ι. Βαρδακαστάνης**

**Ο Γεν. Γραμματέας**

****

**Ι. Λυμβαίος**

**Πίνακας Αποδεκτών:**

- Γραφείο Υφυπουργού Παιδείας και Θρησκευμάτων, κ. Σ. Ζαχαράκη

- Γραφείο Υφυπουργού Παιδείας και Θρησκευμάτων, κ. Β. Διγαλάκη

- Γραφείο Γ. Γ. Α/βάθμιας και Β/βάθμιας Εκπαίδευσης και Ειδικής Αγωγής, κ. Α. Γκίκα

- Οργανώσεις Μέλη ΕΣΑμεΑ

|  |  |
| --- | --- |
| Λογότυπο προσβάσιμου εγγράφου MS Word (*.docx) | **Προσβάσιμο αρχείο Microsoft Word (\*.docx)**Το παρόν αρχείο ελέγχθηκε με το εργαλείο ***Microsoft Accessibility Checker*** και δε βρέθηκαν θέματα προσβασιμότητας. Τα άτομα με αναπηρία δε θα αντιμετωπίζουν δυσκολίες στην ανάγνωσή του. |